DIS nou reeds ‘n hele paar dae sedert die Sushi-slagting van 15 Springbokke in Brighton, maar die Watergat sukkel om te herstel van die skok. Ek kan my net voorstel wat die uitwerking van daardie geskiedkundige neerlaag op die psiges van die spelers gaan he op die pad vorentoe. Geoordeel aan Heyneke Meyer se emosies tydens ‘n wedstryd, gaan dit sy denkprosesse waarskynlik heeltemal uit rat gooi. Vra maar enige sielkundige: indien so-iets eers ‘n “fuse” in jou kop laat blaas, herstel jy nie maklik nie.
Oom Pottie was natuurlik weer sy spraaksame self, asof hy die hele gemors voorspel het. “Ek het julle mos gesê ek stem saam met Ollie le Roux dat talle spelers in die span te oud en verby hulle ‘prime’ is. Wat maak Matfield daar? Jy kan mos nie op 38 die Wereldbekerpas volhou nie. Jean de Villiers? Hy het selfs stadiger as voorheen geword....watter senters is op 34 so vinnig soos hulle was op 25? Selfs die wat nie ernstige operasies aan hul kniee gehad het nie? En vir wat klou Meyer so aan Ruan Pienaar vas? Hy is nie ‘n internasionale skrumskakel se g*t nie!” So het dit aangehou, tot vervelens toe. “Wat ek ook glad nie kan verstaan nie, is dat die beste span in die land op die oomblik, geen speler in die Springbokspan het nie. Hoe werk Heyneke Meyer dit uit?”
Toe ek hom daarop wys dat dit waarskynlik die hoofrede is waarom die Goue Leeus nog nie ‘n wedstryd teen die sterker spanne verloor het nie, want die ander spanne speel sonder hul Springbokke, het hy, tot ons verligting, ‘n lang periode van stilstuipe betree.
Hoe dit ookal sy … ek sal uiters verbaas wees indien die Springbokke hierdie sielkundige letsel oorleef. Indien hulle vroeg uitgeskakel word, kan Heyneke Meyer hom ook maar voorberei op afdanking of bedanking, afhangend van omstandighede. Sonder die beker is hy “dead meat”.
Ons het ook weer lank gepraat oor die Sharks, en omdat dit seer maak, net ‘n kort opsomming: daar is beslis iets groot verkeerd. Ek wonder partykeer of hulle ‘n gelukkige span is?
Verder was dit ‘n redelike stil week … verskeie ander sake is bespreek, onder meer President Putin van Rusland wat rammetjie-uitnek raak. Hennie Terblanche van Shelly Beach het ons die storie vertel van Putin wat ‘n skool in Moskou besoek. Hy vertel die kinders hoe dit elkeen se plig is om Moeder Rusland te beskerm en te bevorder. Daarna vra hy of daar enige vrae is. Die tienjarige Olga steek haar hand op: “Ek het twee vragies. Waarom het Rusland die Krim-gebied ingeval en ingeneem? Waarom stuur ons troepe na die Oekraine toe?” “Baie goeie vrae,” antwoord Putin, die skoolklok lui en almal verdaag. Na die pouse word die vraesessie hervat, en nog ‘n dogtertjie, Sasha, staan op. “Ek wil vier vragies vra, se sy. ‘Waarom het ons die Krim-gebied ingeval? Waarom het ons soldate na die Oekraine toe gestuur? Waarom het die skoolklok 20 minute te vroeg gelui? En waar is Olga­?”